Tragedie fără margini! Un tânăr fotbalist român a decedat într-un accident rutier provocat de un șofer beat
Un tânăr fotbalist talentat, Drîndă Denis, în vârstă de 21 de ani, și-a pierdut viața vineri, 3 mai 2024, într-un accident rutier petrecut în localitatea Băița din județul Hunedoara.
Denis se afla ca pasager într-un autoturism alături de alte patru persoane când șoferul, în timp ce vira la stânga într-o curbă, a pierdut controlul volanului, lovind un parapet.
Impactul a fost violent, provocând avarii grave autoturismului și, din păcate, decesul lui Denis. Echipajele medicale ajunse la fața locului au încercat manevre de resuscitare, dar fără succes.
Tragedie în fotbalul românesc
Potrivit testelor efectuate de poliție, șoferul se afla sub influența alcoolului, aparatul alcooltest indicând o valoare de 0,54 mg/l alcool pur în aerul expirat.
Tânărul era cunoscut în comunitatea locală ca un fotbalist pasionat și talentat, activând la Clubul Sportiv Orășenesc Retezatul Hațeg și la echipa Inter Deva din Campionatul Municipal de minifotbal Realsport.
Moartea lui Denis a zguduit profund familia, prietenii, colegii și întreaga lume a fotbalului hunedorean. Numeroase mesaje de condoleanțe au fost transmise familiei îndurerate, iar clubul CSO Retezatul Hațeg a ținut să-și exprime regretul profund pentru pierderea prematură a tânărului sportiv: "Denis a fost un jucător pasionat, un coleg minunat și un tânăr cu un viitor strălucit. Ne va lipsi tuturor. Dumnezeu să-l ierte și să-l odihnească în pace!"
Urmăriți SPORT.RO și pe Google News